Iskreno, nisam mislio da ću pisati još jedan nastavak sage o stupićima, ali Mnogostup, kako ga je genijalno prozvao Miljenko Bublić, jednostavno nisam mogao ignorirati.

Za sve je zaslužna jedna fotografija koja se u petak poput plamena proširila internetom i koju su prenijeli svi veći hrvatski mediji, čak i u tiskanim izdanjima, ali bez da se itko potrudio saznati čija je zapravo. A tu milenijsku fotografiju koja pokazuje kako je nogostup u Novakovoj ulici pretvoren u Mnogostup, koju prenosim u također odličnoj photoshop interpretaciji Silivija Holetića koja objašnjava zašto je napravljen (da se Bandićev pas Rudi bolje rastrči hodajući cik-cak između stupića), snimila je Marina Pirš. I ta jednostavna, gotovo usput snimljena fotografija, savršeno pokazuje svu ne samo inteligenciju “stručnih” službi koje plaćamo da nam upravljaju prometom u gradu nego i totalnu ignoranciju, nonšalatnost, pa i bahatost prema našim novcima. Prema novcima koji svi mi građani uplaćujemo u proračun grada po bolno paprenoj stopi prireza od čak 18 posto. Prema našem novcu koji se uredno slijeva u gradsku blagajnu da bi se onda ti veliki stručnjaci iz gradskog Ureda za promet, prostorno planiranje i ostalo, ovako potpuno suludo razbacivali s njim.

Uglavnom, nakon što su me prijatelji u petak ujutro sa raznih strana zasuli porukama tipa “ovo je nešto za tebe :D”, uzeo sam fotoaparat i uputio se do Novakove. Taman da naletim na radnike Zagrebačkih cesta kako žurno vade aluminijske stupiće. I usput se primaju za glavu kad su me vidjeli kako vadim fotoaparat. Ne zbog mene osobno, nego što će ih nadzornik u slijedećim minutama tjerati da ih što prije povade kako bi ih ja imao što manje za slikati. Jedan je od tih radnika u nekom je trenutku čak i pitao: “Dobro, jel’ možemo mi malo odmoriti?”. I sam brzo zaključio: “Aha, ne smijemo zbog da se ne vidi na slikama…”. I ta je potpuno suluda situacija u kojoj službenici koje građani plaćaju brže-bolje pokušavaju sakriti tragove svog propusta od građana, koje će ti isti građani dvostruko platiti, kod nas sasvim normalna! Kao što su i odgovori nadzornika na moja pitanja koji se od svega naravno, mrtav-hladan ograđuje: ne znam ja ništa, meni je moj šef samo rekao da ih izvadimo, nisam ovlašten da dajem odgovore, ne znam ja zašto… I tako vam to ide dragi sugrađani, za n/vaše novce. Te radnike, njihovu plaću, alat s kojima rade, kamion s kojim su došli, gorivo i prvi puta kad su ih postavljali i sada kada su ih brže-bolje vadili smo platili mi. Dvostruki posao nizašto. Stavi da bi ih skinuo. Tko je tu lud? Osim nas koji to sve toleriramo…

Najviše me od svega, kao i većinu pretpostavljam, zanimao razlog zašto samo platili ugradnju dvostrukih stupića u Novakovoj ulici i to na nogostupu koji zbog svoje veličine jedva opravdava taj naziv. Naime, dvostruko oporezivanje kako je to lijepo istaknuo kolega Marko Brnčić, zakonom je zabranjeno, a ovo je točno to. Pa čak i ako je riječ o porezu na našu glupost – zakonom je zabranjeno. Srećom, jedan tako moćni medij poput Indexa koji je upravo proslavio 15 godina otkrivanja ovakvih i još većih suludosti, u Gradskom poglavarstvu nisu mogli ignorirati (odgovorom na pitanje zašto) mjesecima poput mene kada sam tražio službena obrazloženja o ugradnji stupića. U njihovom odgovoru Indexu se zapravo pokazuje zašto trošimo tolike silne novce na našu državnu Upravu. Tu se pokazuje u čemu su ti naši službenici javne uprave zaista dobri i zašto zapravo imaju tolike plaće – u smišljanju odgovora kojima će pokriti vlastitu diletantnost! To zaista dobro rade, nema šta. Pa tako vele oni za Index, da su “gađani tražili” da se aluminijski stupići zamijene elastičnima jer su ljudi navodno na njima grebali aute i ostalo je premalo prostora za pješake na nogostupu. Sve oni to, eto ispada, rade u najboljem interesu građana koji ih plaćaju.

Jedino se postavlja pitanje kako da to oni sami nisu mogli zaključiti PRIJE nego su ugradili aluminijske. Pa zašto plaćamo te ljude osam sati svaki radni dan nego da razmišljaju kako učniti nešto što im je u opisu posla? Zašto su oni odabrani za taj posao od svih mladih i talentiranih ljudi koji odlaze iz Hrvatske, ako to rade na ovaj način? Pa netko je u dragom našem Uredu za promet, prostorno planiranje i ostalo donio odluku da se tamo ugrade aluminijski stupići bez da je očito previše razmišljao o tome koliko će ostati prostora za pješake na tako uskom nogostupu koji je inače, dao izraditi upravo isti taj Ured. Kako to da je moguće da se dogodi ovakav propust i da mi svi platimo provedbu gluposti kao što je Mnogostup, a da taj isti čovjek ne bude trenutno smijenjen jer je očito nedorastao svom poslu? Vjerojatnozato što je sve napravljeno kako bi netko sa strane uzeo novce iz gradskog proračuna za potpuno bespotreban posao, što drugo… A znate tko potpisuje sve te naloge, tko je odgovoran za sve stupiće i ostale stvari koje se rade po gradskim prometnicama – mr. sc. Dinko Bilić dipl. oec, Bandićev pročelnik gradskog Ureda za promet, poznat i kao najmlađi pročelnik koji je ikada sjeo na tu dužnost nakon samo 5 godina rada u gradskoj Upravi. Mora da mu Bandić jako vjeruje jer mu je usprkos njegovoj mladosti dodijelio najveći resor već drugi mandat za redom. A reći ću vam i zašto je njegovo obrazloženje za Mnogostup potpuna glupost i izmišljotina – zato što se ništa u gradu ne radi zato što su to građani tražili osim ako nije riječ o posebnim, podobnim, bliskim građanima… Tako to kod nas, nažalost, ne funkcionira. Upravo suprotno… Evo i primjera koji to dokazuju.

Kolega fotograf stanuje u Primorskoj ulici na broju 5 gdje je parkiralište u dvorištu zgrade, a kolni izlaz iz njega redovito blokiraju građani autima koristeći taj dio kako bi izbjegli označena parkirna mjesta i plaćanje parkinga. Kako bi uštedjeli koju kunu ne mare nimalo što onemogućuju ljudima izlazak i ulazak u dvorište. Dakle, situacija je točno ono za što bi stupići trebali služiti prema obrazloženju samog Gradskog ureda, no isti ih tamo pri iscrtavanju parkirališnih mjesta nije postavio. Ali zato ih je postavio 50-ak metara dalje na početku Primorske da “štite” kontejnere za smeće. Preko nekoliko kanala i službeno i neslužbeno kolega je tražio i molio da se postave slovom i brojkom dva stupića kako bi se riješio ovaj problem, ali iz dotičnog Gradskog ureda ni riječi. Sve dok mu prošli mjesec dana, nakon gotovo pune tri godine stiže odgovor! Dakle, gotovo tri godine je mejl čekao i čekao i – ovo mi je najnevjerojatnije – da ga je netko uopće iskopao i odgovorio na njega. Odgovor je naravno još bolji – vele da nemaju na raspolaganju elastičnih stupića. Znači – nemaju dva stupića na raspolaganju tri godine. A od ljeta su ih postavili stotine na stupidne lokacije poput Ljubljanske avenije prije križanja sa Savskom kao i duž čitave prometne kaplje – zaista potpuno bespotrebno – na mostu Mladosti.

Primjer drugi: Sindikat biciklista više od godine dana gnjavio je dotični ured – i svaka im čast na upornosti i trudu – da vrate, znači ne da ugrade, nego da vrate stupiće na sjeveroistočni nogostup avenije Marina Držića koji su tamo bili i prije rekonstrukcije. Zato što su površinu koja je zamišljena i označena kao biciklistička staza redovito koristili automobili, ne samo za parkiranje, nego i prometovanje. Slali su devet dopisa i molbi, tri zahtjeva Gradskom uredu, tražili očitovanja, prijavljivali redovito situaciju komunalnom i prometnom redarstvu i ukazivali na očito kršenje propisa. Onda su ovi postavili jedan stupić i isto tako tvrdili da nemaju stupića na zalihi (kad su ih potrošili na najgluplja moguća mjesta op.a.), pa su onda rekli će ih ugraditi “kada za to budu povoljni vremenski uvjeti” (jer je bila zima), pa nakon nekoliko mjeseci opet tvrdili da ih nemaju na zalihi, a onda je maknut i onaj jedan što su ga postavili… uglavnom, pravi show program! Za one koje zanimaju detalji, skraćena prepiska je u nastavku. I sad vi povjerujte da su oni u Novakovoj stavili jedne pa druge stupiće zato, i to tako brzo, što su to tražili građani kako ne bi ogrebali aute i kako bi bilo više mjesta na nogostupu. Ma ‘ajte molim vas…

Pročitajte i ostale postove vezane uz stupiće